สวัสดีครับ ในบทนี้ผมจะพูดถึงเรื่อง การพักโรงแรมนะครับ ถ้าเราต้องเดินทางไปไหนไกล ๆ อย่างเช่น เดินทางไปต่างจังหวัด เดินทางไปต่างเมืองอย่างเงี้ย เราก็ต้องหาโรงแรมพักใช่ไหมครับ โรงแรมมันก็มีหลายระดับนะครับ มันมีตั้งแต่ระดับสูง ระดับกลาง แล้วก็ระดับต่ำ ระดับสูงก็พวกโรงแรมห้าดาว โรงแรมสี่ดาวนะครับ ถ้าระดับกลางก็สามดาว ถ้าระดับต่ำก็สองดาว จนถึงหนึ่งดาวนะครับ เราจะเลือกพักโรงแรมไหน มันขึ้นอยู่กับว่า เรามีเงินในกระเป๋าเท่าไหร่นะครับ ถ้าเรามีเงินในกระเป๋าเยอะ เราก็สามารถที่จะเลือกพักโรงแรมสี่ดาว ห้าดาว ได้เลยนะครับ ราคาอยู่ที่หลักพันจนถึงหลักหมื่นนะครับ ถ้าเป็นห้องธรรมดาก็ สี่พันห้าพันนะครับ ถ้าเป็นห้องสวีท หรือว่าห้องสุดหรูของโรงแรมนั้น มันก็จะอยู่ที่ หมื่น สองหมื่น ขึ้นไปนะครับ แต่ถ้าเราไม่ได้รวยขนาดนั้น ก็คือไม่ได้เป็นคนร่ำคนรวย ที่จะมีเงินไปจ่ายค่าห้องราคาเป็นหมื่น ๆ เราก็เลือกพักโรงแรมระดับสามดาวก็ได้นะครับ เป็นโรงแรมระดับกลาง ๆ ที่ใครก็สามารถที่จะเข้าไปพักได้ ราคาอยู่ที่หลักพันนะครับหรือไม่ก็หลักร้อยปลาย ๆ อย่างเช่น แปดร้อย เก้าร้อย พัน สองพัน อย่างเงี้ย ข้างในของโรงแรม เอ่อ..สามดาวมันก็มีคล้าย ๆ กับโรงแรมห้าดาวนะครับ มีอาหารเช้า มีห้องอาหาร มีสระว่ายน้ำ มีห้องพักที่สะดวกสบายเหมือนกัน เพียงแต่ว่าราคามันจะอยู่ในระดับที่คนทั่วไปสามารถที่จะเข้าไปพักได้นะครับ แต่ถ้าเราต้องการที่จะประหยัดค่าโรงแรม ก็คือ ไม่ต้องการที่จะฟุ่มเฟือยกับโรงแรมเป็นพัน ๆ เราก็เลือกพัก ห้องพักรายวันก็ได้นะครับ หรือไม่ก็ โรงแรมจิ้งหรีดก็ได้ ราคาอยู่ที่ สาม สี่ร้อย สี่ ห้าร้อยนะครับ เป็นโรงแรมที่เอาไว้สำหรับพักเฉย ๆ ไม่ได้ต้องการความสะดวกสบายอะไร ไม่ได้มีเซอร์วิสอะไรพิเศษ เหมือนกับโรงแรม สาม สี่ดาวนะครับ แต่ว่ามันก็โอเคนะ มันก็มีน้ำอุ่น มีแอร์ มีทีวี แล้วก็มีเตียงเหมือนกับ เอ่อ..โรงแรมสามดาว สี่ดาว เพียงแต่ว่ามันไม่ได้มี เอ่อ..เครื่องอำนวยความสะดวกพิเศษ อย่างเช่น สระว่ายน้ำ ห้องอาหาร หรือไม่ก็ เอ่อ..เครื่องออกกำลังกาย ฟิตเนสต่าง ๆ แต่ว่าสำหรับผมแล้ว ผมคิดว่ามันคุ้มค่าที่สุดแล้วนะครับ เพราะว่ามันประหยัด เราจะได้เอาเงินไปทำอย่างอื่นได้ เอาไปใช้จ่ายอย่างอื่นนะครับ ไม่ต้องมาเสียเงินเยอะ กับแค่ห้องพักโรงแรม นอกจากโรงแรมแล้วยังมีพวกบ้านพักนะครับ พวกเกสต์เฮาส์ ต่าง ๆ มันจะเป็นบ้านเป็นหลัง ๆ นะครับ สำหรับคนที่อยาก..ต้องการความเป็นส่วนตัว ไม่ต้องการเอ่อ..พบเจอผู้คนเยอะ ๆ เราก็เลือกพักเกสต์เฮาส์ก็ได้นะครับ มันจะรู้สึกว่า เหมือนเป็นบ้านที่เราอยู่จริง ๆ มีอาหารเช้าเหมือนกัน มีห้องพักสะดวกสบายเหมือนกัน แต่ว่าไม่ได้มีความหรูหราฟู่ฟ่าเหมือนกับโรงแรมนะครับ อีกที่หนึ่งที่คล้าย ๆ กับเกสต์เฮาส์ ก็คือ บังกะโลนะครับ บังกะโลก็คือบ้านหลังเล็ก ๆ ที่ออกแบบคล้ายๆ กับกระท่อมนะครับ มันจะตั้งอยู่ริมทะเลหรือไม่ก็อยู่ในป่านะครับ ส่วนใหญ่แล้วบังกะโลมันจะมีขนาดเล็ก สำหรับคนที่ต้องการอยู่แบบเป็นส่วนตัวจริง ๆ ต้องการความเป็นธรรมชาติ ไม่ได้ต้องการอยู่แบบหรูหราฟู่ฟ่า เหมือนในโรงแรม ขอแค่มีห้องพักอยู่กลางป่า หรือไม่ก็อยู่ติดทะเลก็พอแล้ว ราคาค่าห้องพักของบังกะโลหรือว่าเกสต์เฮาส์เนี่ย มันขึ้นอยู่กับว่าเราพักที่ไหนนะครับ ถ้าจุดที่เราพักเนี่ย มันเป็นจุดที่ทำเลดี มีธรรมชาติสวยงาม อยู่ติดทะเล อยู่ในป่าที่สวยงาม มีแม่น้ำ มีลำธาร มีน้ำตกอย่างเงี้ย มันก็จะราคาแพงนะครับ ถึงแม้ว่าห้องพักมันจะเล็กนิดเดียว สัก..เอ่อ..รูหนูอะ ห้าคูณห้าเมตร แต่ว่าราคาก็เป็นพันเลยนะครับ สรุปก็คือ ถ้าเกิดว่าใครอยากจะได้ความหรูหรา ความสะดวกสบาย การบริการที่ดี ห้องอาหาร บาร์ต่าง ๆ ผมก็แนะนำให้เลือก ไปพักที่โรงแรมนะครับ แต่ถ้าเกิดว่าใครอยากได้บรรยากาศแบบผจญภัย แบบเป็นธรรมชาติ ผมก็แนะนำเกสต์เฮาส์นะครับ หรือว่าบังกะโล แต่ว่าทั้งนี้ทั้งนั้นมันขึ้นอยู่กับว่า เรามีเงินมากขนาดไหนนะครับ ถ้าเกิดว่าเรามีเงินเยอะ เราก็สามารถเลือกความสบายได้ตามต้องการเลย แต่ถ้าเกิดว่า เราต้องการที่จะประหยัดงบ เราก็เลือกพักในที่ที่เราพอจะมีจ่ายนะครับ